Teknik- og Miljøudvalget i Jammerbugt Kommune godkendte mandag to ansøgninger fra Fun Art Blokhus. Det betyder, at oplevelsescentret formentlig snart kan få styr på de manglende tilladelser.

Midt december kom det frem , at Jammerbugt Kommune havde politianmeldt Fun Art Blokhus, da oplevelsescentret havde opført en ny bygning, ligesom de kørte en større restaurant. Begge ting uden, at de nødvendige tilladelser var på plads. Nu har kommunen dog behandlet og godkendt to ansøgninger fra netop Fun Art Blokhus, så centret formentlig snart kan anmode om de rette tilladelser til bygninger og restaurant. - Fun Art Blokhus har gang i et spændende projekt, og jeg vil gerne være med til at løse den situation, de er kommet i, siger Michael Krogsgaard (V), der er formand for Teknik- og Miljøudvalget i Jammerbugt Kommune. Lokalplanen skal ændres Den første ansøgning handler om en ændring af lokalplanen, så Fun Art Blokhus kan drive netop den forretning, de ønsker. De ansøger derfor om, at området blev ændret til et rekreativt område. En ændring af lokalplanen vil give mulighed for, at området kan anvendes til ferie- og fritidsanlæg samt aktivitetspark og aktivitetshal. Der vil desuden være mulighed for opførsel af yderligere bygninger som netop en restaurant. - Restauranten er blevet etableret hurtigere, end de havde tilladelse til, men der er blevet givet en påtale samt en politianmeldelse, så derfor vil jeg gerne hjælpe med en løsning, siger udvalgsformanden. I 2021 blev der givet en midlertidig landzonetilladelse til etablering af mindre ting som fodboldgolf, en mindre sø, minigolf m.m., men yderligere aktiviteter skulle muliggøres gennem en ny lokalplan for området. Godkendelsen af ansøgningen fra Fun Art Blokhus om en ny lokalplan skal ligeledes godkendes af lokalbestyrelsen, hvorefter den bliver sendt i høring i otte uger. Først herefter vil Fun Art Blokhus kunne søge om den korrekte byggetilladelse af de for tidligt opførte bygninger. Vil ikke lukke helt ned I den anden ansøgning beder Fun Art Blokhus om lov til at afholde 54 såkaldte enkelt-arrangementer i restauranten, da de ikke har en byggetilladelse til den og derfor heller ingen brugstilladelse efter Byggeloven. Den nødvendige byggetilladelse tager forventeligt nogle måneder, så derfor søger de tilladelse til midlertidigt at holde åbent. - I lovgivningen har vi mulighed for at give tilladelse på den her måde, og det vælger flertallet af os så at gøre. Men jeg vil gerne slå fast, at de maksimalt kan holde 50 enkelt-arrangementer per år, for der er i loven ikke mulighed for flere, siger Michael Krogsgaard. Tilladelsen kræver dog, at brandsikkerheden er på plads, så de skal have styr på brandslukker, flugtvejskilte og afstand mellem borde og evakueringsmuligheder, inden tilladelsen kan gives inden for landzonetilladelsen. Med tilladelsen får Fun Art Blokhus desuden en opfordring til at søge en byggetilladelse på en café/restaurant på cirka 150 kvadratmeter. En tilladelse de som sagt først kan få, når den nye lokalplan har været i høring. I udvalget stemte Lisbet Emmery (S), Frank Trolle (S) og Johnny Solberg (K) imod tilladelsen til midlertidige arrangementer, mens de fire Venstre-medlemmer i udvalget stemte for.